༈ །།རིག་འཛིན་འཇིགས་མེད་གླིང་པ་ལ་གསོལ་བ་འདེབས་པའི་རྡོ་རྗེའི་ཐོལ་གླུ་
བདེ་སྟོང་ཌཱ་ཀིའི་སྒྲ་དབྱངས་ཞེས་བྱ་བ། ཨ་ཧོ། གདོད་ནས་འཇི༷གས་མེ༷ད་བདེ་ཆེན་ཆོས་སྐུ་ཡི་ཀློང་ནས། །ཁ་སྦྱོར་ཡན་ལག་བདུན་ལྡན་མཚན་དཔེ་རུ་བཞད་པས། །སྐལ་བཟང་འགྲོ་ཀུན་ཐར་པའི་གླི༷ང་མཆོག་ལ་

སྦྱོར་བའི། །འོད་གསལ་རྫོགས་ཆེན་སྟོན་པ༷་སྙིང་དབུས་ནས་དྲན་བྱུང་། །དལ་འབྱོར་དོན་དང་ལྡན་པར་བྱིན་གྱིས་རང་རློབས་ཤིག །རྣམ་པ་ཀུན་བྲལ་ཟུང་འཇུག་ཆོས་དབྱིངས་ཀྱི་ཀློང་ནས། །རྣམ་བཅས་
གདན་གསུམ་སྒྱུ་འཕྲུལ་དྲྭ་བ་རུ་སྟོན་པས། །རྣམ་མང་ཞི་དང་ཁྲོ་བོའི་ངོ་བོ་རུ་བཞུགས་པའི། །རྣམ་ཐར་ཡོངས་རྫོགས་གཟུགས་ཀྱི་འཁོར་ལོ་ལ་འདུད་དོ། །གཡོ་བྱེད་རླུང་གི་འཁོར་ལོ་ཡི་གེ་རུ་དེངས་པས། །
གྲག་སྟོང་བརྗོད་པ་བྲལ་བའི་ཆོས་ཕུང་གི་ངོ་བོ། །རྣམ་ཀུན་མཆོག་ལྡན་ཀློང་ལྔའི་གསང་མཛོད་ནས་ཤར་བའི། །ལོངས་སྤྱོད་ཡོངས་རྫོགས་གསུང་གི་ངོ་བོ་ལ་འདུད་དོ། །ཨེ་ཝཾ་མཉམ་པར་རོལ་པའི་བདེ་ཆེན་
གྱི་ཀློང་ནས། །ཉོན་མོངས་བཅུ་དྲུག་དགའ་བའི་ཡེ་ཤེས་སུ་བཞད་པས། །རྟོག་བྲལ་འོད་གསལ་ཆོས་སྐུའི་རྒྱལ་ས་རུ་བཞུགས་པའི། །འགྱུར་མེད་གཉུག་མ་ཐུགས་ཀྱི་རྡོ་རྗེ་ལ་འདུད་དོ། །ངོ་བོ་མཚན་ཉིད་
མེད་པས་རྟག་པ་ནི་མ་ཡིན། །རང་བཞིན་བསམ་གྱིས་མི་ཁྱབ་ཆད་མཐའ་དང་བྲལ་བའི། །ཟུང་འཇུག་བློ་ལ་མི་གནས་དོན་དམ་གྱི་བདེན་པ། །མཐའ་བྲལ་དབུ་མ་ཆེན་པོའི་ངོ་བོ་ལ་འདུད་དོ། །ཕྱི་ནང་གཞན་
གསུམ་རྟོག་པའི་མཚན་མ་ཡི་ཆོས་ཀུན། །ལྷན་ཅིག་སྐྱེས་པའི་ཡེ་ཤེས་ཆེན་པོ་རུ་ཐིམ་པས། །གཟུང་འཛིན་རྣམ་སྤང་མི་ཕྱེད་འཕོ་མེད་ཀྱི་ཐིག་ལེ། །ཁྱབ་བདལ་ཕྱག་རྒྱ་ཆེན་པོའི་ངོ་བོ་ལ་འདུད་དོ། །ཀ་དག་

༄༅། །གདོད་ནས་སྐྱེ་མེད་ཆོས་སྐུ་ཡི་སྦུབས་སུ། །ལྷུན་གྲུབ་རང་རྩལ་འགགས་མེད་སྣང་བཞི་ཡི་ངོ་བོ། །ཟུང་འཇུག་ཁྱད་ཆོས་དྲུག་ལྡན་དགོངས་པ་ལ་རོལ་པའི། །བློ་བྲལ་རྫོགས་པ་ཆེན་པོའི་ངོ་བོ་ལ་
འདུད་དོ། །རྨད་བྱུང་མཁྱེན་པའི་ལང་ཚོའི་སྒྱུ་རྩལ་གྱིས་བརྒྱན་ཅིང་། །འཁོར་ལོ་གསུམ་ལྡན་གསེར་གྱི་དྲྭ་བ་ཡིས་གཡོགས་ཏེ། །བསྟན་དང་འགྲོ་བའི་ཁུར་ཆེན་ཐར་ལམ་དུ་འདེགས་པའི། །མཁས་གྲུབ་
གཉིས་ལྡན་ས་སྲུང་དབང་པོ་ལ་འདུད་དོ། །གུས་པའི་ཡིད་ལས་སྐྱེས་པའི་རྡོ་རྗེ་ཡི་ཐོལ་གླུས། །དཔལ་ལྡན་བླ་མར་གསོལ་འདེབས་དུས་ཀུན་ཏུ་བསྒྱུར་བས། །སྐྱེ་བའི་ཕྲེང་བ་ཀུན་ཏུ་ཁྱོད་རྗེས་སུ་ཞུགས་ཤིང་། །
གསང་སྔགས་སྙིང་པོའི་བསྟན་པ་འཛིན་པ་རུ་ཤོག་ཅིག །ཀུན་རྫོབ་གསལ་སྣང་གདན་གསུམ་ལྷ་སྐུ་རུ་བལྟ་ཞིང་། །དོན་དམ་ཞུ་བདེའི་སྟོང་ཉིད་མཚུངས་ལྡན་དུ་རོལ་བས། །བདེན་གཉིས་དབྱེར་མེད་གཟུགས་
སྐུའི་ཕྲིན་ལས་ལ་རོལ་ཏེ། །ཚོགས་གཉིས་མྱུར་དུ་རྫོགས་པར་བྱིན་གྱིས་རང་རློབས་ཤིག །བདེ་དང་སྟོང་པ་གཉིས་མེད་དགའ་བཞི་ཡི་ཕོ་ཉས། །ལྷན་སྐྱེས་ཨ་ཝ་དྷཱུ་ཏིའི་མཁའ་དབྱིངས་ལ་རོལ་བས། །
དོན་དམ་ཨེ་ཝཾ་མཉམ་སྦྱོར་རྣམ་ཀུན་གྱི་མཆོག་ལྡན། །འཕོ་མེད་ཟུང་འཇུག་ཕྱག་རྒྱར་ཐིམ་པ་རུ་ཤོག་ཅིག །དོན་དམ་བརྗོད་པའི་མཐའ་བྲལ་རང་རིག་གི་ཡེ་ཤེས། །ཡོངས་གྲུབ་བཅོས་བསྒྱུར་བྲལ་བའི་མཉམ་

བཞག་ཏུ་གོམས་པས། །ཀུན་བརྟགས་འཁྲུལ་པའི་ཚོགས་ཀུན་རང་ངོ་རུ་དག་སྟེ། །གཞན་དབང་སྲིད་པའི་འཁྲུལ་འཁོར་འགག་པ་རུ་ཤོག་ཅིག །དེ་སྐད་གསོལ་བ་འདེབས་པའི་རྡོ་རྗེ་ཡི་ཐོལ་གླུ། །མགྲིན་པ་
ལོངས་སྤྱོད་འཁོར་ལོའི་དཀོར་མཛོད་ནས་བླངས་པས། །རྟོག་འཛིན་འཁྲུལ་པར་སྤྱོད་པའི་འགྲོ་བ་དེ་མ་ལུས། །བདེ་གཤེགས་སྙིང་པོའི་ངོ་བོར་གྲོལ་བ་རུ་ཤོག་ཅིག།